**Špeciálna základná škola a Špeciálna materská škola J. Vojtaššáka 13 v Žiline 010 08**

**SPRÁVA O VÝCHOVNO-VZDELÁVACEJ ČINNOSTI, JEJ VÝSLEDKOCH A PODMIENKACH ŠKOLY A ŠKOLSKÝCH ZARIADENÍ**

**ZA ŚKOLSKÝ ROK 2011/2012**

**a/ *Základné identifikačné údaje o škole:***

1. Špeciálna základná škola a Špeciálna materská škola
2. J. Vojtaššáka 13 v Žiline
3. 041/ 5655696, fax 041/5655588
4. szsriaditelka@gmail.com szsvojtassaka@gmail.com
5. zriaďovateľ je Krajský školský úrad Komenského 35 Žilina 010 01
6. Mgr. Miroslava Jančová riaditeľka školy

Mgr. Mária Remišová z.r. Špeciálnej základnej školy /ďalej ŠZŠ/,

Mgr. Zuzana Karkošiaková z.r. Špeciálnej materskej školy /ďalej ŠMŠ/

Mgr. Daša Potočárová vedúca výchovy školského klubu detí /ďalej ŠKD/

Renáta Žiliaková vedúca školskej jedálne /ďalej ŠJ/

Eva Hamáriková vedúca ekonomicko-prevádzkového úseku /EPÚ/

PaedDr. Oľga Uhliariková výchovná poradkyňa

1. **Rada školy** je 11 členná, predsedkyňou je Mgr. Júlia Halajová

**Pedagogická rada** zasadala 5 krát a riešila vzdelávanie žiakov v ŠZŠ.

**Gremiálne porady** zasadali pravidelne v prvom týždni mesiaca, členovia pozostávajú z riadiacich zamestnancov školy a jej organizačných zložiek. Riešili sa organizačné problémy školy, pripravovali sa mesačné plány práce školy a zariadení a riešili sa splnené úlohy, ako aj nedostatky zistené vnútornou kontrolou školy.

**Výchovné poradenstvo** – výchovná poradkyňa sledovala profesijnú orientáciu žiakov od nižších ročníkov, realizovala individuálne stretnutia s rodičmi žiakov 8. a 9. ročníka a zabezpečovala ich prihlášky, pediatrické a psychologické vyšetrenia.

**Predmetové komisie** /ďalej PK/ pre I. a II. stupeň zasadali 7 krát. Stanovené úlohy a ciele plánu PK i konkrétne úlohy vyplývajúce z aktuálnych potrieb výchovno-vzdelávacieho procesu boli splnené. Pozornosť venovali témam:

* **AAK metodika - 1. časť**
* **Práca na PC, IKT technológie**
* **Pletenie košíkov bez prútia**
* **Logopedický seminár**
* **Snoezelen terapia**
* **Informácia z odborných kníh a časopisov**

**Metodické združenie** pokračovalo vo svojej činnosti s cieľom rozširovania metodických a odborných poznatkov z oblasti výchovy, ale aj praktickej výmeny skúseností a výmeny informácií zo školení a odborných seminárov.

Najdôležitejšie stretnutie bolo tretie stretnutie vychovávateliek školských klubov detí pri špeciálnych základných školách Žilinského kraja, na ktorom svoju pozornosť upriamili na tému: **Didaktické hry vo VVP** spojené s praktickými ukážkami. Počas stretnutia k danej téme prezentovali odbornú literatúru.

 Prínosom k poznaniu detí boli 3 stretnutia v rámci spolupráce ŠKD so ŠMŠ.

**Výchovná komisia** – rieši závažné výchovné problémy žiakov. Tie sa v tomto školskom roku nevyskytli, avšak výchovná komisia sa zaoberala starostlivosťou rodičov o niektorých žiakov (ich zanedbávanie, podvýživu, ponechávanie dieťaťa do nočných hodín na ulici a nezabezpečovanie najzákladnejších potrieb dieťaťa...) v úzkej spolupráci s ÚPSVaR v Žiline.

**Stravovacia komisia** každoročne zasadá 1 krát za dva mesiace a sleduje úroveň stravovania detí a žiakov. Je trojčlenná: zástupca rodičov, vedúca školskej jedálne a zástupkyňa riaditeľa špeciálnej materskej školy. Počas roka bola ŠJ kontrolovaná RÚVZ v Žiline, ktorý nezistil nedostatky v dodržiavaní hygieny, pravidiel HCCCP a pestrosti stravy. Záznamy stravovacej komisie sú bez opatrení.

**b/ *Údaje o počte žiakov školy vrátane žiakov so špeciálnymi výchovno-vzdelávacími potrebami alebo údaje o počte detí v školskom zariadení:***

V školskom roku 2011/12 sa vzdelávalo 104 žiakov v ŠZŠ v 14 triedach, 20 žiakov bolo vzdelávaných podľa B variantu, 31 žiakov podľa C variantu s individuálnym vzdelávacím programom, 2 žiaci boli vzdelávaní podľa IVP z matematiky, dvaja podľa IVP z matematiky, slovenského jazyka a pracovného vyučovania a 1 žiak podľa IVP z matematiky a slovenského jazyka. Počty žiakov v ročníkoch:

 1.ročník - 6 žiakov

 2.-3.ročník - 3+ 6 žiakov

 4.A ročník - 6 žiakov (2 žiaci odišli)

 4.C ročník - 5 žiakov

 5.A.ročník - 8 žiakov

 5.C ročník - 6 žiakov

 6.A. ročník - 9 žiakov

 6.C ročník - 7 žiakov

 7.A ročník - 8 žiakov

 8.A ročník - 10 žiakov (1 žiak odišiel)

 8.B ročník - 6 žiakov

 8.C ročník - 5 žiakov

 9.A ročník - 7 žiakov (2 žiaci odišli)

 9.B ročník - 6 žiakov

Pochvalu triednym učiteľom dostalo 85 žiakov za vzornú dochádzku, výborný prospech, za reprezentáciu školy. Ústnu verejnú pochvalu riaditeľom školy dostalo 12 žiakov. Pokarhanie triednym učiteľom dostalo 7 žiakov.

V ŠMŠ sa v troch triedach s celodennou alebo poldennou prevádzkou vzdelávalo 22 detí z toho 7 detí s viacnásobným postihnutím, ktoré mali pravidelný krátený pobyt s individuálnym vzdelávacím programom.

V Centre špeciálno-pedagogického poradenstva /ďalej CŠPP/ evidujeme o 78 nových klientov vo veku od 0,5 do 16 rokov viac. V školskom roku 2011/2012 sa úspešne rozvinula predprimárna starostlivosť, ktorá bola realizovaná najmä formou logopedických, špeciálno-pedagogických a fyzioterapeutických terapií. Väčšinu nových klientov tvorili deti s mentálnym a viacnásobným postihnutím, 1 mal pervazívne poruchy – autizmus, 5 vývinové poruchy správania a 5 vývinové poruchy učenia. Približne 90% klientov navštevuje poradňu opakovane podľa potreby.

**c/ *Údaje o počte zapísaných žiakov do 1. ročníka základnej školy:***

Do 1. ročníka ŠZŠ boli prijatí 6 žiaci.

**d/ *Údaje o počte prijatých žiakov do 1.ročníka strednej školy***:

V 9. ročníku bolo 9 žiakov: do Odborného učilišťa v Kysuckom Novom Meste boli prijatí 2 žiaci, 5 žiaci do Odborného učilišťa na Fatranskej ul. v Žiline, 2 žiaci nemali záujem o ďalšie vzdelávanie.

**e/** ***Údaje o výsledkoch hodnotenia a klasifikácie žiakov podľa poskytovaného stupňa vzdelania:***

Všetci žiaci vzdelávanie poskytované školou v A, B, C, variante a s IVP úspešne zvládli a postupujú do ďalšieho ročníka.

Individuálne vzdelávacie programy sa pravidelne za prítomnosti rodičov v priebehu školského roka prehodnocovali: mesačne, štvrťročne, polročne, celoročne. Vzdelávanie vo všetkých ročníkoch bolo na veľmi dobrej úrovni s veľmi pekným prístupom ku žiakom a dobrými priateľskými vzťahmi medzi učiteľom a žiakom.

**f/** *Zoznam študijných odborov a učebných odborov a ich zameraní, v ktorých škola zabezpečuje výchovu a vzdelávanie –* nemáme

**g/ *Údaje o počte zamestnancov a plnení kvalifikačných predpokladov pedagogických zamestnancov školy****:*

 V škole pracovalo od septembra 36 pedagogických zamestnancov :

 22 špeciálnych pedagógov v ŠZŠ

 5 asistentov učiteľa – spĺňali kvalifikačné podmienky

 4 vychovávateľky so špeciálnou pedagogikou - kvalifikované

 6 špeciálnych pedagogičiek pre predprimárne vzdelávanie

V čerpaní rodičovského príspevku pokračujú 4 učiteľky. Zastupovanie za nich bolo zabezpečené.

V CŠPP pracuje 8 odborných zamestnancov, z toho 3 na celý pracovný úväzok a ostatné poradkyne pracovali na čiastočný úväzok. Všetci spĺňajú kvalifikačné požiadavky pre činnosť v CŠPP.

Zamestnanci ekonomicko-prevádzkového úseku počtom 8 patria medzi nepedagogických zamestnancov.

**h/ *Údaje o ďalšom vzdelávaní pedagogických zamestnancov školy:***

Pedagogickí zamestnanci vo vzdelávaní využívali ponuky Metodického centra v Banskej Bystrici, v Bratislave. Študujúci 4 asistenti učiteľa úspešne ukončili  magisterské štúdium odbor špeciálna pedagogika. Vysokoškolské štúdium špeciálnej pedagogiky ukončila vedúca výchovy.

**i/ *Údaje o aktivitách a prezentácii školy na verejnosti:***

V mesiaci september – október sa uskutočňoval plavecký kurz žiakov 4.- 9. ročníka na Žilinskej plavárni.

V spolupráci so Strednou zdravotníckou školou v Žiline sme sa zúčastnili Paralympijských hier zdravotne postihnutých žiakov.

V školskom kole Hviezdoslavov Kubín – v recitácii a Zorničkin Slávik – v speve vystúpilo 35 žiakov 1. – 9.ročníka.

V súťaži Otvorené srdcia v Považskej Bystrici dňa 17.4.2012 – Lucia Capková a Dušana Hlávková získali diplomy za 1. miesto vo svojich kategóriách. Matej Martinický sa umiestnil na 2. mieste.
Ďalší úspech – spevácky, získal náš žiak Richard Čaniga zo 4.A triedy. 26.4.2012 sa zúčastnil súťaže Trenčiansky slávik, ktorú organizuje ŠZŠ internátna v Trenčíne. Za svoj výkon získal „CENU POROTY“.

Žiaci siedmeho a ôsmeho ročníka sa zúčastnili dňa 10.5.2012 Martinského futbalového turnaja. Vo veľkej konkurencii uspeli veľmi dobre a získali **3. miesto.**

**Ž**iaci 8. ročníka sa zapojili do medzinárodnej súťaže Tvoríme vlastnú knihu, ktorú vyhlasuje Krajská knižnica v Žiline. Práca našich žiakov postúpila do medzinárodného kola, ktoré sa uskutočnilo v poľskom meste Białsko Biała dňa 28.5.2012. Autorom príbehov na ekologickú tému Púpavy, šarkany a vietor je žiak Ľubomír Kovaliček. Detskú knihu ilustrovala jeho spolužiačka Soňa Struharňanská. V knihe sú príbehy: Ako brat splnil sen svojej sestre, Naše prostredie a Bájka o zlej čarodejnici.

17. mája sa žiaci našej školy zúčastnili akcie Kysucký jarmok hier, ktorú organizovala ŠZŠ v Kysuckom Novom Meste. Našu školu reprezentovalo 4-členné družstvo: Martin Barošinec, Martin Keco zo 6.A, Nikola Lomnická, Erika Cyprichová zo 7.A triedy.  V súťažiach družstiev sme  vybojovali 2. miesto, v súťaži jednotlivcov obsadila Erika Cyprichová 3. miesto.

**ŠPORTOVÉ HRY 2012**
Dvanásti športovci našej školy sa zúčastnili Športových hier dňa 24.mája 2012. Organizátorom akcie bola Spojená škola, J.M.Hurbana Žilina. Súťažné predpoludnie sa konalo na ihrisku Strednej zdravotníckej školy v Žiline. Súťažné disciplíny: beh na 60 m, skok do diaľky, hod kriketovou loptičkou a hod granátom nerobili našim športovcom žiadne problémy.
Vyhodnotenie:
Beh na 60 m:
Rastislav Výtisk 3. miesto v kategórii mladší žiaci
Erika Ďurdíková 3. miesto v kategórii mladšie žiačky
Lucia Linetová 2. miesto v kategórii staršie žiačky
Hod kriketovou loptičkou:
Rastislav Výtisk 3. miesto, kategória mladší žiaci
Lucia Linetová 1. miesto, kategória staršie žiačky
Skok do diaľky:
Rastislav Výtisk 3. miesto, kategória mladší žiaci
Erika Cyprichová 3. miesto, kategória staršie žiačky
Lucia Linetová 2. miesto, kategória staršie žiačky
Martin Nôžka 2. miesto, kategória dorastenci

Šport pre všetkých: 6. júna sa naši žiaci s pásmom stredného postihnutia zúčastnili športového dopoludnia Trojboj v Bytči. Usporiadateľom bola ŠZŠI na Mičurovej ulici.

Marián Chrobák z 5.A triedy získal diplom za 3. miesto v kategórii starších žiakov a zároveň ocenenie za najlepší hod na cieľ.

Júlia Tomašová z 9.B triedy získala diplom za 3. miesto v kategórii starších dorasteniek.

Michal Turčík z 9.A triedy získal diplom za 2. miesto v kategórii starších dorastencov.

Martin Mintál – 9. ročník sa zúčastnil majstrovstiev SR v plávaní mentálne postihnutých v Považskej Bystrici: : 1.miesto – 50 m voľný spôsob dorastenci,

 1. miesto - 50 m prsia dorastenci, 25.11.2011

Ocenenie žiakov 2012: Každoročne Krajský školský úrad v Žiline oceňuje žiakov za reprezentáciu a za mimoriadne úspechy. Za našu školu prevzal hodnotnú cenu a pochvalu žiak Martin Mintál z 9.A triedy za vzornú reprezentáciu škôl v zriaďovateľskej pôsobnosti KŠÚ v Žiline, za 1. miesto na majstrovstvách Slovenskej republiky v plávaní mentálne postihnutých.

Spojitosť realizácie Zdravá škola s úlohami Národného programu boja proti drogám bola aktuálna aj v tomto školskom roku 2011/2012. Dôkazom je jesenná aktivita „ Môj stromček žije“. V jarnej aktivite Vítanie jari a Deň Zeme, žiaci v skupinových činnostiach vyčleňovali pozitíva správnej životosprávy a negatíva drogových závislostí. Problém týkajúci sa drogových závislostí sa nevyskytol.

Plnením úloh projektu Zručnosťou k samostatnému  reálnemu životu sme realizovali aktivitu Rodným krajom, deti ŠMŠ a žiaci 1.-4.ročníka boli v campingu v Belej na hipoterapii, starší žiaci plnili úlohy OČaP, hrali futbal a v Country reštaurácii si zahrali bowling. 30.4.2012 sme navštívili Modrý Kameň. Žiaci mali možnosť pozorovať dravce a učiť sa dobovým rytierskym súbojom pri zachraňovaní princeznej. V Súľove sme 5x absolvovali hipoterapiu.

Výchovno-vzdelávacia činnosť v ŠKD vychádzala z Výchovného programu Svet očami detí školského vzdelávacieho programu a bola zameraná na uspokojenie záujmov žiakov a ich prípravu na vyučovanie. Okrem záujmovej činnosti bola obľúbená krúžková činnosť - výtvarný krúžok, spevácky, harmonizačný, športový, biblický, tanečný, a počítačový, ktorá viedla k psychickej vyrovnanosti a radosti detí. Tak ako po iné roky i tento rok sa deti spoločne stretávali na zábavných popoludniach:

September Šarkaniáda

Október posedenie so starými rodičmi „Úcta k starším“

November metodické stretnutie vychovávateliek Žilinského kraja „Využitie didaktických hier vo VVP“

Január Páli vám to ?

 So študentmi Gymnázia Hlinská „Deň plný hier“

Február Karneval so Šašom žonglérom

 Príprava zdravých nátierok s p. Žiliakovou vedúcou ŠJ

Marec Návšteva Krajskej knižnice

Apríl Šibi-ryby – zábavné popoludnie

Máj Deň matiek

Jún Deň detí a Deň otcov

Spoločných akcií sa zúčastňovali aj rodičia, a to v hojnom počte, čo nás potešilo.

Okrem spoločných akcií boli realizované i besedy v oddeleniach na rôzne témy:

* Bezpečne do školy a zo školy
* Výchova k manželstvu a rodičovstvu
* Prevencia pred obezitou
* Protidrogová prevencia
* Význam a zber liečiviek
* Ochrana zdravia – úrazy v lete
* Výtvarné a literárne práce deti publikovali v časopise Klubko.

Deti ŠMŠ sa zapájali do spoločných školských akcií tak ako minulý rok, čo pozitívne hodnotíme: Môj stromček žije, Jeseň pani bohatá, Púšťanie šarkana, Prúdové cvičenia v telocvični pre deti MŠ Borodáča spojené s canisterapiou, Mikuláš, Posedenie pri stromčeku, zápis do 1. ročníka ŠZŠ, Vítanie jari ( deti hľadali čokoládových zajačikov), návšteva kníhkupectva Artforum pri príležitosti Marec mesiac knihy, návšteva v družobnej MŠ Borodáča, Deň Zeme, hipoterapia, výlet detí pri príležitosti MDD, návšteva Pošty Vlčince IV., O najkrajšiu stavbu z piesku v MŠ Borodáča, rozlúčka s predškolákmi, návšteva terapeutickej záhrady snoezelen deťmi MŠ Borodáča. Väčšina podujatí bola podporovaná rodičmi detí ŠMŠ, čo pani učiteľky povzbudzovalo v práci.

MZ v ŠMŠ venovalo na svojich zasadaniach pozornosť týmto témam:

* špeciálno-pedagogická diagnostika detí
* grafomotorické zručnosti a ich rozvoj, spolu s učiteľkami ŠMŠ Žilinského kraja
* životné prostredie, ekológia, environmentalistika
* dramatická rozprávka

**j/ *Údaje o projektoch, do ktorých bola škola zapojená:***

1. Zručnosťou k samostatnému reálnemu životu – súčasť VVP
2. Rodným krajom- tohto roku sme boli v Belej-Terchovej, v jaskyni Driny, v Smoleniciach, na hrade Beckov a videli sme aj mohylu M. R. Štefánika
3. Pitný režim – prebieha po celý rok dennodenne
4. Mliečne dni – realizovaných bolo 8 dní
5. Škola podporujúca zdravie – súčasť VVP

Uvedené projekty majú trvalý charakter a sú súčasťou vzdelávacieho procesu aj v ISCED-e 0 a ISCED-e 1.

**k/ *Údaje o výsledkoch inšpekčnej činnosti vykonanej štátnou školskou inšpekciou v škole:***

V auguste kontrola materiálu CO.

V apríli sa uskutočnila pravidelná ročná kontrola telocvičného náradia – bez nedostatkov.

Kontrola plynového zariadenia – bez nedostatkov.

Kontrola PO – bez nedostatkov

Revízia plynu – unikanie na jednom spoji – opravilo sa

15.3.2012 kontrola ÚVZ a H v Žiline – bez opatrení

***l/ Údaje o priestorových a materiálno – technických podmienkach školy:***

Bola urobená I. etapa výmeny okien, kamerový systém bezpečnosti, riešené podlahy, nový nábytok do III. triedy ŠMŠ. Ďalej bolo zabezpečené:

- oprava steny v náraďovni telocvične (opadané kachličky),

- výmena ventilov na ústrednom kúrení – odstránenie havarijného stavu

Sponzorsky za účinnej pomoci p. Hlávkovej, matky žiačky Dušanky Hlávkovej, vznikol ohradený snoezelen priestor na vonkajšej terase a drevená kĺzačka pre malé deti.

Vymaľovali sme učebne, sklady a obnovili výzdobu školskej kuchynky a ďalších priestorov.

Nové učebné pomôcky sme získavali cez projektovú činnosť a zhotovovali svojpomocne.

Výroba vlastných učebných pomôcok spočívala v tvorbe pracovných listov pre žiakov A variantu, no najmä B a C variantu a mnohých pomôcok škatuľového systému k individuálnemu štruktúrovanému vyučovaniu, tak ako minulé roky.

**m/ *Údaje o hmotnom a finančnom zabezpečení výchovno-vzdelávacej činnosti za prvý polrok 2011:***

*1. Dotácie zo štátneho rozpočtu na žiakov*

**n/ *Cieľ, ktorý si škola určila v koncepčnom zámere rozvoja školy na príslušný školský rok a vyhodnotenie jeho plnenia*:**

V školskom roku 2011/2012 v ŠMŠ bola cieľom realizácia predprimárneho vzdelávania ISCED 0 a zdokonaľovanie poznávacích a komunikačných schopností detí s využitím interaktívneho učenia v počítačovej triede, snoezelen záhrady a rehabilitačného cvičenia v telocvični. Počas celého školského roka pani učiteľky kládli na deti primerané požiadavky. Snažili sa deťom vytvoriť v troch triedach príjemné stimulujúce prostredie s uplatňovaním netradičných foriem práce a aktivít. Individuálnym sústavným a dôsledným podnecovaním sa im naplánované úlohy a ciele podarilo plniť.

V ŠZŠ hlavným cieľom bolo vzdelávať žiakov v reformných ročníkoch podľa nového Školského vzdelávacieho programu ISCED I a rozvíjať komunikačné schopnosti žiakov, manuálne zručnosti a osvojenia si vhodných postojov správania. Pedagógovia viedli žiakov k samostatnosti v každodennom živote, najmä tých, ktorí sa vzdelávali podľa individuálneho vzdelávacieho programu. Úspešnosť spočíva vo zvyšovaní kognitívnych schopností žiakov. Škola v tomto školskom roku pokračovala v plnení projektových cieľov zmodernizovania vzdelávacieho procesu a skvalitnenia učebných pomôcok. Hlavným cieľom projektu Zručnosťou k samostatnému životu je realizovanie interaktívneho učenia, čo sa uskutočnilo a žiakov veľmi tešilo.

**o/ *Oblasti, v ktorých škola dosahuje dobré výsledky, oblasti, v ktorých sú nedostatky a treba úroveň výchovy a vzdelávania zlepšiť vrátane návrhov opatrení:***

V tomto školskom roku sa uskutočnilo stretnutie s učiteľkami ŠMŠ v Žilinskom kraji, výmena skúseností pri realizácii vzdelávacieho programu ISCED 0 bola opodstatnená a  vítaná. Problémy v tomto školskom roku v oblasti hygieny plienkovaných detí vďaka  úzkej spolupráci s rodičmi neboli. Vzdelávací proces v 3. triede dvoma pedagogickými zamestnancami pri deťoch s IVP s viacnásobným zdravotným postihnutím bol najmä pre deti úspešný. Rovnako individuálne konzultačné stretnutia s rodičmi za prítomnosti odborných zamestanancov – logopédky, fyzioterapeutky boli aj rodičmi vítané. **Navrhujem** realizovať konzultačné stretnutia s rodičmi aj v budúcom školskom roku.

Podobnú pozitívnu odozvu mali stretnutia s rodičmi žiakov s IVP v ŠZŠ, mnohé veci sa vyjasnili, odsúhlasili, vzájomne sa zblížili, dôkazom čoho je koncoročná akcia „Veselá opekačka“ v Lesoparku v Žiline. **Odoporúčam** v konzultáciách a spoločných akciách v prírode pokračovať.

Činnosť Predmetovej komisie v ŠZŠ bola bohatá a rôznorodá, viedli ju dve skúsené špeciálne pedagogičky. Jedna z nich pre rôzne osobné problémy v činnosti poľavila, takže niektoré plánované úlohy sa posúvajú na budúci školský rok. Aj z týchto dôvodov **navrhujem** zmenu vo funkcii vedúcej PK v ŠZŠ.

Ďalej pre zvyšovanie sa počtu detí s viacnásobným postihnutím a detí vzdelávaných podľa IVP je dôležité bezproblémové zastupovanie chýbajúcich pedagógov, preto **navrhujem** venovať pozornosť na PK tejto problematike tak, aby všetci učitelia boli oboznámení so špecifikami vo VVP a špecifickom individuálnom prístupe k týmto žiakom.

Aktivity realizované v Školskom klube detí boli úspešné a obľúbené medzi žiakmi aj rodičmi, čo sa odzrkadlilo na sebavedomejšom spoločenskom vystupovaní žiakov. Odborná činnosť v ŠKD bola rozšírená tretím metodickým stretnutím vychovávateliek Žilinského kraja. Stretnutie malo pozitívnu odozvu a túžbu prítomných **stretávať sa takto každoročne**. V školskom roku 2011/2012 bolo stretnutie zamerané na didaktické hry v ŠKD. **Odporúčam v nich pokračovať.**

Činnosť športového oddielu úspešne podporuje dosiahnutie optimálneho telesného a pohybového rozvoja žiakov. Významnú úlohu v tomto roku mal futbalový krúžok, ktorý v Martine v súťaži získal 2. miesto a značne ovplyvnil správanie dospievajúcich chlapcov. Zo zdravotného hľadiska je pre každé mentálne postihnuté dieťa významná kompenzačná, reedukačná a relaxačná športová aktivita, preto **navrhujem** v týchto aktivitách pokračovať. V školskom roku 2012/2013 ŠH bude organizovať naša škola.

V školskom roku 2011/2012 v škole veľmi úspešne pôsobila školská logopédka poradenského zariadenia, ktorá bola jednou z lektoriek logopedických seminárov realizovaných pre učiteľky Žilinského regiónu MŠ a ZŠ. Ich obsahom bola odborná motivácia k správnemu rečovému vzoru a rozvíjanie fonematického uvedomovania detí a žiakov, čím chceme prispieť k prevencii rečových porúch. Logopedický seminár mal opäť veľmi pozitívnu odozvu aj u učiteľov a rodičov našej školy. Ich domáce logopedické cvičenie sa stalo kvalitnejšie. **Budeme ho realizovať aj v r.2012/2013**.

Fyzioterapeutická starostlivosť poskytovaná poradenským zariadením má priaznivý vplyv na zdravotný stav detí a žiakov, je podporovaná hipoterapiou, canisterapiou, biblioterapiou, relaxačnými chvíľkami, využívaním snoezelen záhrady a ďalšími terapiami, preto **navrhujem** v tejto nadštandardnej starostlivosti pokračovať. Pre veľmi dobrú spoluprácu so SZŠ v Žiline **odporúčam** pokračovať v poskytovaní odbornej praxe študentom v odbore masér.

Terapeutické sedenia s liečebným pedagógom napomáhali prekonávať u niektorých žiakov kritické situácie sebakontroly a ovládania svojho správania. Psychiatrický problém správania sa u žiakov s nevyspytateľnými prejavmi agresivity si vyžaduje tímovú spoluprácu odborníkov a pedagogických zamestnancov. Rovnako náročnosť vzdelávania žiakov C variantu si vyžaduje iné špeciálno-pedagogické metódy a formy prístupu, **preto navrhujem** v rámci projektovej činnosti venovať pozornosť vzdelávaniu pedagogických zamestnancov v terapeutickej oblasti, starostlivosti o ťažko mentálne a viacnásobne postihnuté deti.

V ŠMŠ aj ŠZŠ nám pribúdajú nehovoriace deti, preto 20 pedagogických zamestnancov absolvovalo 1.časť školenia o rozvoji augmentatívnej a alternatívnej komunikácie v spolupráci s ŠPÚ v Bratislave. **Druhá časť bude v školskom roku 2012/2013.**

Školské stravovanie. V rámci príprav jedál sme poskytovali odbornú prax žiakom OU na Fatranskej ul. v Žiline za prítomnosti majstrov 3x do týždňa. Táto forma spolupráce so strednou školou našich bývalých žiakov má pozitívnu odozvu, preto sme ochotní v nej **pokračovať aj v budúcnosti**.

**p/ *Výsledky úspešnosti školy pri príprave na výkon povolania a uplatnenie žiakov na pracovnom trhu alebo ich úspešnosť prijímania na ďalšie štúdium:*** *nemáme*

***Ďalšie informácie:***

V školskej jedálni pracovali tri zamestnankyne, ktoré pripravovali jedlá pre 15 detí predškolského veku, 21 žiakov 1.-4. ročníka, 40 žiakov 5.-9. ročníka a 40 dospelých stravníkov. Strava bola poskytovaná aj žiakom v hmotnej núdzi v počte 16. Počas školského roka bolo vydaných 18 613 obedov, z toho 12 962 pre deti a 4 476 doplnkových jedál. Pripravovali diétnu stravu pre 2 stravníkov s diagnózou celiakia.

Mliečne dni boli realizované formou mliečneho pudingu, alebo jogurtu, ovocné dni formou zmiešaného ovocia v miskách. Na podporu zdravej výživy sa uskutočnilo 5 takýchto dní, za potraviny bolo uhradených 108,66 €. Zdravá výživa bola aj témou besedy v ŠKD spojenou s prípravou zdravých nátierok.

V školskom roku 2011/2012 sa v Centre špeciálnopedagogického poradenstva priebežne realizovala špeciálnopedagogická diagnostika, psychologická diagnostika, individuálne logopedické terapie, špeciálnopedagogické terapie zamerané na rozvoj jemnej motoriky, manuálnych zručností, zmyslového vnímania, grafomotoriky a globálneho čítania. V úzkej spolupráci so školskými špeciálnymi pedagógmi sme pravidelne prehodnocovali vzdelávanie integrovaných žiakov v ZŠ. Poradkyne sa zúčastnili zápisov žiakov do 1. ročníka ZŠ v Žiline a jej okolí .Uskutočnil sa „Deň otvorených dverí“ s možnosťou účasti na vzdelávacom procese v ŠMŠ a v ŠZŠ pre školských špeciálnych pedagógov a rodičov.

Rehabilitačná fyzioterapeutka sa venovala110 žiakom, ktorým mesačne poskytla 3-4 masáže. Poradkyne sa zúčastnili na nasledovných školeniach:

Kolokvium mladých logopédov v Bratislave

Ako je to vedieť sa dorozumieť – AAK seminár

Diagnostika intelektu a vývinová dysfázia

Poruchy správania

Aktuálne trendy v špeciálnej pedagogike – konferencia Prešov

Najčastejšie psychické poruchy detí z pohľadu rôznych terapeutických smerov – konferencia v Námestove

Rehabilitačná fyzioterapeutka sa zúčastnila zjazdu „Spoločnosti pre fyziatriu, balneológiu a liečebnú rehabilitáciu“ s medzinárodnou účasťou v Nových Zámkoch

Medical taping Concept – tejpovanie v Ostrave

OTTO BOCK – prezentácia zdravotných pomôcok u nás

Centrum špeciálno pedagogického poradenstva poskytlo možnosť vykonať povinnú prax študentom univerzít v Ružomberku, v Prešove a v Bratislave.

So spokojnosťou konštatujem, že aj v tomto školskom roku bola veľmi dobrá spolupráca s rodičmi detí a žiakov, ktorí nás svojou prítomnosťou a záujmom o dianie v škole podporovali a mnohé činnosti pomáhali uskutočňovať.

Za účinnú pomoc a podporu patrí naše poďakovanie všetkým zamestnancom Krajského školského úradu v Žiline.

21 rokov profesionálnej práce, sebazdokonaľovania, otvorenosti, ochoty, čestnosti, úcty ku škole, zodpovedných rozhodnutí sa odráža na vysokej kvalite našej školy.

 „Deti sú to, čo nás spája.“

Po prerokovaní na Pedagogickej rade dňa 27.6.2012 spracovala:

 Mgr. Miroslava Jančová

 riaditeľka školy